GEDAGTES OP GOUE VLEUELS | Hennie Van Deventer
SEWE REDAKTEURS. Van links: Die uwe, Johan de Wet, Paul Marais, Jonathan Crowther, Ainsley Moos, Johanna van Eeden en Coetzee (huidige redakteur).
As oudste lewende oud-redakteur van Volksblad (in chronologiese sin) was dit my voorreg om Saterdag by die veterane-saamtrek in Bloemfontein ‘n woordjie te spreek. Met “gedagtes op goue vleuels” het ek hulde gebring aan ONS koerant en ONS kollegas – waarop ons albei onverbloemd trots durf wees. Hier is n uittreksel uit my toesprakie.
Uit 80 se penne het glo al 950 boeke gevloei. Van die boeke is topverkopers; vind jy prominent uitgestal op internasionale lughawens; word vertaal in dosyne tale; lê in haas elke kinderkamer. Ons skrywers se bydrae tot Afrikaans is ontsaglik. Een (amper paradoksaal, dalk die mees beskeie onder ons) het pas die gesogte en prestigeryke Jan H. Maraisprys verower vir ’n uitstaande bydrae tot Afrikaans as wetenskapstaal.
‘n Stewige gerf het hul vleuels buite die joernalistiek gesprei. Herman le Roux het vir my ‘n “moerse” lys (sy woord) gemaak van doktore, professore en ander kokkedore. Daar is parlementslede, prokureurs, boere, offisiere, uitsaaibase, sakelui en bedryfsleiers, skoolhoofde, sielkundiges, kommunikasieghoeroes, spyseniers, ‘n predikant, ‘n narkotiseur, ‘n sepie-akteur, ‘n “Bybelsmokkelaar” (soos hy homself noem), ‘n landdros, een wat die sokker-wêreldbeker help reël het, ‘n “toekomskundige” ….
(Die sewe redakteurs van die koerant sedert 1980 was die Vrydag byeen – ‘n geskiedkundige oomblik in die koerante-annale. )
Sarel venter	on November 14, 2017 at 8:07 am
Mededelings wat n mens trots en dankbaar maak. Om te weet die samekoms was vir oulaas maak n mens hartseer en nostalgies. Maar alles gaan mos maar verby…
Hennie van Deventer	on November 14, 2017 at 11:22 am
So ‘n oulaasfees herinner inderdaad aan Prediker (en jou pa) se woorde oor die verganklikheid van alles. Maar dit was heerlik om weer ‘n slag “tuis” te kom.